આથી મને થયું કે ચાલો આપણે તપાસ કરીએ કે શાસ્ત્રો કેટલાં છે, કયાં કયાં છે અને દરેક શાસ્ત્રમાં શાનું વર્ણન કરેલું છે. આ માટે મેં કેટલાંય પુસ્તકો ફંફોળ્યા અને ગુગલ મહારાજનું પણ શરણ લીધું. છેવટે આપણાં શાસ્ત્રો વિષે માહિતી એકઠી થવા માંડી ત્યારે મને ખ્યાલ આવ્યો કે આ શાસ્ત્રો કંઈ બેચાર કે આઠદસની સંખ્યામાં નથી, પરંતુ લગભગ ૪૦ થી ૫૦ તો મુખ્ય ગ્રંથ છે અને તેના ઉપગ્રંથો, મીમાંસા, સંબંધિત ગ્રંથો વિગેરેને સાથે ગણતાં સાથે કુલ આંકડો ૫૦૦ની સંખ્યાને પણ પાર કરી જાય છે. આ ઉપરાંત જો તેમાં હાલ અપ્રાપ્ય છે એવા અસંખ્ય ગ્રંથો, હજુ સુધી હસ્તલિખિત પ્રતના સ્વરૂપમાં જ છે અને પ્રકાશિત થયા નથી તેવા અનેક ગ્રંથો, સંખ્યાબંધ અમાન્ય ગ્રંથો અને અગણિત સાંપ્રદાયિક ગ્રંથોને પણ ગણતરીમાં લઈએ, તો કુલ શાસ્ત્રોની સંખ્યા હજારોમાં પહોંચે.